  Анжелика Тихонова корреспондент Ижкарысь гурт возёсъя академилэн ректорезлэсь ужъёссэ огдырлы выль быдэсъясь Андрей Брацихин луиз. Дышетсконниын ужасьёсты соин Удмуртилэн тӧроез Александр Бречалов тодматӥз. Со сярысь улосвыл тӧролэн но кивалтэтлэн пресс-службазы ивортӥз. Брацихин академиен 2002-тӥ арысен кивалтэм Александр Любимовез воштӥз. Профессорлэн кылъёсызъя, со академиысь кафедраын ужаны кылёз. Матысь кык ар ӵоже солы тодосъя кивалтӥсь луыса эшшо кык докторантъёсты но аспирантъёсты поттоно. Дышетонлэн ӟечлыкезъя академия вылӥ инты басьтэ но гурт возёс удысын экономикаез азинтыны усто инъет луэ. Валамон, со Александр Иванович Любимовлэн бадӟым ужез. Со ачиз но та дышетон ужъюртэз йылпумъяз, татын 40 арлэсь кема ужаз, со пӧлысь 18-сэ – ректор луыса Александр Бречалов, Удмуртилэн тӧроез Элькунлэн тӧроез академия улосвыламы гурт возёс удысэз азинтонын валтӥсь инты басьтэ шуыса пусйиз Солэн кылъёсызъя, берло кык ар ӵоже элькунын гурт возёс удысын дышетонэз азинтонъя бадӟым уж лэсьтэмын. Туннэ нуналлы Удмуртиын 29 агроклассъёс, 13 шор ёзо ӧнер дышетсконниос ужало, нош со та ӧр егитъёслы тунсыко луэмез возьматэ. Александр Бречаловлэн верамезъя, татын быдэс сӧзнэт кылдытӥзы ини, кудзэ одно ик азинтыны кулэ. Пусъём, кемалась ик ӧвӧл Ижкарысь гурт возёсъя академиысь тодосчиос пудолы микроэлементъёсын узыр выль сиён ватсэт кылдытӥзы, Удмуртиысь музъемын но татын будӥсь турынъёсын соос ӧвӧл. Ватсан Андрей Брацихин Казахстанысь Павлодар карын вордӥськиз. Со «Машины и аппараты пищевых производств» ӧнеръя али Северо-Кавказской федерал университетэз йылпумъяз. Бӧрысь отын ик аспирантураын тодон-валан люказ, техника тодосъя кандидат луон понна диссертацизэ утиз. Вылӥ дышетон но тодос удысын трос аръёс ӵоже тыршемез понна Андрей Брацихинэз Россиысь дышетонъя но тодосъя министерстволэн данъян грамотаеныз пусйизы. Тегъёс: Дышетон Ижкар ИжГСХА Удмуртия гуртвозёс АлександрБречалов кивалтӥсьёс  